Pakuotės lapelis: informacija pacientui

Geroxynal 5 mg/2,5 mg pailginto atpalaidavimo tabletės
Geroxynal 10 mg/5 mg pailginto atpalaidavimo tabletės
Geroxynal 20 mg/10 mg pailginto atpalaidavimo tabletės
Geroxynal 30 mg/15 mg pailginto atpalaidavimo tabletės
Geroxynal 40 mg/20 mg pailginto atpalaidavimo tabletės

oksikodono hidrochloridas/ naloksono hidrochloridas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Geroxynal ir kam jis vartojamas
1. Kas žinotina prieš vartojant Geroxynal
1. Kaip vartoti Geroxynal
1. Galimas šalutinis poveikis
1. Kaip laikyti Geroxynal
1. Pakuotės turinys ir kita informacija


1. Kas yra Geroxynal ir kam jis vartojamas

Skausmo malšinimas
Jums Geroxynal paskyrė sunkiam skausmui, kurį tinkamai kontroliuoti galima tik opioidiniais analgetikais, malšinti.

Kaip Geroxynal veikia malšinant skausmą
Geroxynal sudėtyje yra veikliosios medžiagos oksikodono hidrochloridas ir naloksono hidrochloridas. Oksikodonas sukelia skausmą malšinantį Geroxynal poveikį. Jis yra stiprus analgetikas (vaistas nuo skausmo), priklausantis vaistų, vadinamų opioidais, grupei. 

Naloksonas skiriamas apsaugoti nuo vidurių užkietėjimo. Vidurių užkietėjimas yra būdingas stiprių skausmą malšinančių vaistų (skausmą malšinančių opioidų) šalutinis poveikis.


1. Kas žinotina prieš vartojant Geroxynal

Geroxynal vartoti draudžiama:
· jeigu yra alergija oksikodonui, naloksonui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra kvėpavimo sutrikimų, pvz., kvėpuojate rečiau ar silpniau nei tikėtina (yra kvėpavimo slopinimas);
· jeigu sergate sunkia plaučių liga, susijusia su kvėpavimo takų susiaurėjimu (lėtine obstrukcine plaučių liga arba LOPL);
· jeigu yra būklė, vadinama plautine širdimi. Kai yra tokia būklė, dėl padidėjusio spaudimo plaučių kraujagyslėse ar kitų priežasčių (pvz., LOPL, žr. aukščiau) padidėja dešinioji širdies pusė;
· jeigu sergate sunkia bronchų astma;
· jeigu yra tam tikras žarnyno užsikimšimas (paralyžinis žarnyno nepakankamumas), kurį sukėlė ne opioidai;
· jeigu yra vidutinio sunkumo arba sunkus kepenų funkcijos sutrikimas.

Įspėjimai ir atsargumo priemonės

Pasitarkite su gydytoju arba vaistininku prieš pradėdami vartoti Geroxynal:
· jeigu esate vyresnio amžiaus ar Jūsų sveikatos būklė yra bloga (esate nusilpę);
· jeigu yra tam tikras žarnyno užsikimšimas (paralyžinis žarnyno nepakankamumas), kurį sukėlė opioidai;
· jeigu sergate inkstų liga;
· jeigu yra lengvas kepenų funkcijos sutrikimas;
· jeigu sergate sunkiomis plaučių ligomis (t. y. sumažėja kvėpavimo talpa);
· jeigu yra būklė, kuriai būdingas dažnas kvėpavimo sustojimas naktį ir dėl to galite jausti stiprų mieguistumą dieną (miego apnėja);
· jeigu sergate miksedema (tai yra skydliaukės liga, kuriai būdingas odos sausumas, šaltumas ir patinimas (paburkimas), atsirandantis veide ir galūnėse);
· jeigu skydliaukė neišskiria pakankamai hormonų (per silpna skydliaukės veikla arba hipotirozė);
· jeigu silpna antinksčių funkcija (antinksčiai neišskiria pakankamai hormonų), pavyzdžiui Adisono (Addison) liga;
· jeigu yra intoksikacijos sukeltų psichikos sutrikimų, kuriems būdinga (iš dalies) realybės suvokimo sutrikimas (psichozė) dėl intoksikacijos alkoholiu ar kitomis medžiagomis (medžiagų sukelta psichozė);
· jeigu yra su tulžies pūslės akmenlige susijusių problemų;
· jeigu prostata yra nenormaliai padidėjusi (prostatos hipertrofija);
· jeigu yra kasos uždegimas (pankreatitas);
· jeigu yra mažas kraujospūdis (hipotenzija);
· jeigu yra didelis kraujospūdis (hipertenzija);
· jeigu yra širdies veiklos problemų;
· jeigu patyrėte galvos traumą (nes yra padidėjusi galvos smegenų spaudimo rizika);
· jeigu sergate epilepsija arba yra polinkis traukulių pasireiškimui;
· jeigu vartojate vaistų, vadinamų MAO inhibitoriais (jų vartojama depresijai arba Parkinsono (Parkinson) ligai gydyti), pvz., vaistų, kurių sudėtyje yra tranilcipromino, fenelzino, izokarboksazido, ir moklobemido;
· jeigu pasireiškia mieguistumas arba būna staigaus užmigimo epizodų.

Jeigu kuri nors išvardyta aplinkybė pasitaikė Jums anksčiau. Taip pat pasakykite gydytojui, jei kuri nors iš jų atsirado vartojant Geroxynal.

Su miegu susiję kvėpavimo sutrikimai
Geroxynal gali sukelti su miegu susijusius kvėpavimo sutrikimus, tokius kaip miego apnėją (kvėpavimo sustojimus miego metu) ir su miegu susijusią hipoksemiją (mažą deguonies kiekį kraujyje). Simptomai gali būti tokie kaip kvėpavimo sustojimas miego metu, naktinis pabudimas dėl dusulio, nemiga arba išreikštas mieguistumas dienos metu. Jeigu Jūs ar kitas asmuo pastebi šiuos simptomus, pasitarkite su gydytoju. Gydytojas gali nuspręsti sumažinti vaisto dozę.

Tolerancija, priklausomybė ir polinkis piknaudžiauti vartojamu vaistu

[bookmark: _Hlk188255771]Šio vaisto sudėtyje yra oksikodono, kuris yra opioidas. Jis gali sukelti priklausomybę ir (arba) polinkį piktnaudžiauti vartojamu vaistu.

Šio vaisto sudėtyje yra oksikodono, kuris yra opioidinis vaistas. Pakartotinai vartojant opioidinius skausmą malšinančius vaistus, jie gali būti mažiau veiksmingi (prie jo priprantama, atsiranda vadinama tolerancija). Geroxynal kartotinas vartojimas gali sukelti priklausomybę, piktnaudžiavimą ir polinkį į vartojamo vaisto piknaudžiavimą, o tai gali sukelti gyvybei pavojingą perdozavimą. Šio šalutinio poveikio rizika gali padidėti vartojant didesnę dozę ir ilgesnį laiką.

Priklausomybė arba polinkis į vartojamo vaisto piknaudžiavimą gali priversti Jus jausti, kad nebekontroliuojate kiek vaisto jums reikia arba kaip dažnai jį reikia vartoti. Galite jausti, kad turite vartoti vaistą, net jei jis nepadeda numalšinti skausmo.

Priklausomybės arba polinkio į vartojamo vaisto piknaudžiavimą susidarymo rizika kiekvienam asmeniui yra nevienoda. Didesnė Geroxynal priklausomybės arba pripratimo rizika jums gali kilti:
· jeigu Jūs arba kas nors iš Jūsų šeimos narių piktnaudžiavo arba jiems buvo priklausomybė alkoholiui, receptiniams vaistams arba nelegaliems narkotikams („priklausomybė“),
· jeigu rūkote, 
· jeigu kada nors turėjote nuotaikos problemų (depresijos, nerimo ar asmenybės sutrikimo) arba buvote gydomi psichiatro dėl kitų psichikos ligų.
Jeigu vartojant Geroxynal Jūs pastebėjote bet kurį iš toliau išvardytų požymių, tai gali būti ženklas, kad Jūs tapote priklausomas ar turite polinkį į vartojamo vaisto piknaudžiavimą:
· vaistą reikia vartoti ilgiau, nei nurodė gydytojas,
· jums reikalinga didesnė nei rekomenduojama dozė,
· jūs vartojate vaistą dėl kitų priežasčių nei nurodyta vartoti, pavyzdžiui, norėdamas „išlikti ramus“ arba „norėdamas greičiau užmigti“,
· jūs pakartotinai ir nesėkmingai bandėte mesti arba kontroliuoti vaisto vartojimą,
· jei nutraukus vaisto vartojimą jaučiatės blogai, o vėl pavartoję – jaučiatės geriau („nutraukimo sindromas“).
Pastebėjus bet kurį iš šių požymių, pasitarkite su gydytoju, kuris gydymo variantas Jums labiausiai tinkamas, kada tikslinga nutraukti ir kaip saugiai nutraukti gydymą (žr. 3 skyrių „Nutraukus Geroxynal vartojimą”).

Geroxynal nerekomenduojama vartoti pacientams, kuriems yra progresavęs virškinimo trakto ar dubens srities vėžys ir žarnyno užsikimšimas gali sukelti problemų.

Jeigu gydymo pradžioje (per pirmąsias 3‑5 dienas) pasireiškia sunkus viduriavimas, tai gali būti dėl naloksono poveikio. Tai gali būti ženklas, kad Jūsų tuštinimasis vėl tampa normalus. Jei viduriavimas išlieka po 3‑5 dienų arba kelia problemų, kreipkitės į savo gydytoją.

Jeigu Jūs jau vartojate dideles kito opioido dozes, vartojimo nutraukimo (abstinencijos) simptomų (pvz., neramumas, prakaitavimo priepuoliai ar raumenų skausmas) gali atsirasti gydymo keitimo į Geroxynal pradžioje. Jeigu atsirado abstinencijos simptomų, gydytojui gali reikėti specialiai stebėti Jūsų būklę.

Jeigu Jums bus atliekama chirurginė operacija, pasakykite gydytojui, kad vartojate Geroxynal.

Kreipkitės į gydytoją, jeigu pasireiškia stiprus viršutinės pilvo srities skausmas, kuris gali būti plintantis į nugarą, pykinimas, vėmimas arba karščiavimas, nes tai gali būti simptomai, susiję su kasos uždegimu (pankreatitu) ir tulžies latakų sistemos uždegimu.

Jeigu Jūs Geroxynal jau vartojate ilgą laiką, galite prie jo priprasti. Tai reiškia, kad Jums gali prireikti didesnės dozės norimam poveikiui pasiekti. Be to, ilgalaikis Geroxynal vartojimas gali sukelti priklausomybę. Oksikodono sudėtyje esančių vaistų turi vengti pacientai, kurie piktnaudžiavo arba piktnaudžiauja dabar alkoholiu, narkotikais arba vaistais. Jei gydymas nutraukiamas per greitai, gali atsirasti abstinencijos simptomų. Jei Jums gydymas nebereikalingas, paros dozę turite mažinti laipsniškai ir pasitarę su gydytoju.

Išmatose galite pastebėti pailginto atpalaidavimo tablečių likučių. Nesijaudinkite, nes veikliosios medžiagos bus jau išsiskyrę į skrandį ir žarnyną ir pasisavintos į organizmą.

Netinkamas Geroxynal vartojimas

Geroxynal niekada negalima piktnaudžiauti, ypač jei yra priklausomybė narkotikams. Jeigu Jums yra priklausomybė nuo narkotikų, pvz., heroino, morfino ar metadono, piktnaudžiaujant Geroxynal tikėtinas sunkių abstinencijos simptomų pasireiškimas, nes sudėtyje yra veikliosios medžiagos naloksono. Jau esantys abstinencijos simptomai gali pasunkėti.

Geroxynal niekada negalima vartoti netinkamai vaistą tirpinant ir suleidžiant (pvz., į kraujagyslę) arba jį įkvepiant (inhaliuojant). Vaisto sudėtyje yra talko, kuris gali sukelti lokalų audinių suirimą (nekrozę) ir plaučių audinio pokyčių (plaučių granulomą). Netinkamas vartojimas gali sukelti ir kitokių pasekmių, kurios gali būti mirtinos.

Šias pailginti atpalaidavimo tabletes reikia nuryti sveikas siekiant nesutrikdyti lėto oksikodono išsiskyrimo iš jų. Jų negalima dalyti, perlaužti, kramtyti arba traiškyti. Padalytų, perlaužtų, sukramtytų arba sutraiškytų tablečių vartojimas gali sukelti jūsų organizme galimai mirtinos oksikodono dozės absorbciją (žr. 3 skyrių „Ką daryti pavartojus per didelę Geroxynal dozę?“).

Geroxynal vartojimas gali lemti teigiamą narkotikų vartojimo testą.
Jeigu Geroxynal, vartojamas kaip dopingas, gali pasireikšti žala sveikatai.

Vaikams ir paaugliams

Šio vaistinio preparato jaunesniems kaip 18 metų vaikams ir paaugliams vartoti negalima, nes vaisto saugumas ir nauda dar neįrodyti.

Kiti vaistai ir Geroxynal

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Šalutinio poveikio rizika padidėja, jeigu Geroxynal vartojamas kartu su vaistais, kurie sukelia poveikį smegenų veiklai. Pavyzdžiui, gali atsirasti labai stiprus mieguistumas arba gali atsirasti kvėpavimo sutrikimų (retas ir paviršinis kvėpavimas).

Vaistai, kurie sukelia poveikį smegenų veiklai, yra, pvz.:
· kiti stiprūs vaistai nuo skausmo (opioidai);
· migdomieji vaistai ir trankviliantai (slopinamieji, migdomieji vaistai);
· antidepresantai;
· vaistai alergijai, supimo ligai ar pykinimu gydyti (antihistamininiai vaistai ir vaistai nuo pykinimo);
· kiti nervų sistemą veikiantys vaistai (fenotiazinai, neuroleptikai).
Šalutinio poveikio rizika padidėja vartojant antidepresantus (pavyzdžiui, citalopramą, duloksetiną, escitalopramą, fluoksetiną, fluvoksaminą, paroksetiną, sertraliną, venlafaksiną). Šie vaistai gali sąveikauti su oksikodonu, todėl galite jausti tokius simptomus: nevalingus ritmiškus raumenų trūkčiojimus (įskaitant raumenis, valdančius akių judesius), neįprastą jaudulį (ažitaciją), prakaitavimo sustiprėjimą, drebulį (tremorą), refleksų sustiprėjimą, raumenų tonuso padidėjimą, kūno temperatūros pakilimą virš 38 °C. Jeigu jaučiate tokius simptomus, kreipkitės į gydytoją.

Geroxynal vartojimas kartu su tokiais raminančiais vaistais, kaip benzodiazepinai arba jiems panašūs didina slopinimo, pasunkėjusio kvėpavimo (kvėpavimo slopinimo), komos riziką ir gali būti pavojingas gyvybei. Todėl vartoti galima tik tuomet, kai kitokio gydymo galimybės nėra.
Tačiau jeigu Jūsų gydytojas paskyrė Geroxynal vartoti kartu su raminančiais vaistais, gydytojas turi nustatyti vaisto dozę ir vartojimo kartu trukmę. Pasakykite gydytojui apie visus kitus raminančius vaistus, kuriuos Jūs vartojate ir tiksliai laikykitės gydytojo paskirtos vartojimo dozės. Gali būti naudinga įspėti draugus arba gimines būti atidiems dėl aukščiau išvardytų simptomų. Atsiradus tokiems simptomams kreipkitės į gydytoją.

Pasakykite gydytojui jeigu vartojate:
· kraujo krešėjimą slopinančių vaistų (kumarino darinių), nes krešėjimo laikas gali pailgėti arba sutrumpėti);
· makrolidų grupės antibiotikų (pvz.: klaritromicino, eritromicino, telitromicino);
· azolo tipo priešgrybelinių vaistų (pvz.: ketokonazolo, vorikonazolo, itrakonazolo, posakonazolo);
· ritonaviro ar kitų proteazės inhibitorių (jų vartojama ŽIV gydyti, pvz.: indinaviro, nelfinaviro, sakvinaviro);
· cimetidino (skrandžio opos, virškinimo sutrikimo arba rėmens gydymui);
· rifampicino (jo vartojama tuberkuliozei gydyti);
· karbamazepino (juo gydomi traukuliai, priepuoliai ir konvulsijos bei tam tikros skausmo būklės);
· fenitoino (juo gydomi traukuliai, priepuoliai ir konvulsijos);
· paprastųjų jonažolių;
· chinidino (vartojamo širdies ritmo sutrikimams gydyti);
· vaistų depresijai gydyti; 
· vaistų, vartojamų alergijoms, užsupimui per kelionę ar pykinimui gydyti (antihistamininių vaistų ar vaistų nuo vėmimo); 
· vaistų psichikos sutrikimams gydyti (vaistų nuo psichozės arba neuroleptikų); 
· raumenis atpalaiduojančių vaistų; 
· vaistų Parkinsono ligai gydyti.

Geroxynal vartojimas su gėrimais ir alkoholiu

Geriant alkoholio Geroxynal vartojimo metu gali sustiprėti mieguistumas arba padidėti sunkaus šalutinio poveikio, pvz., paviršutiniško kvėpavimo su kvėpavimo sustojimo rizikos ir sąmonės netekimo, pavojus. Gydymo Geroxynal laikotarpiu alkoholio vartoti nerekomenduojama. 

Gydymo Geroxynal metu būtina vengti gerti greipfrutų sulčių.

Nėštumas ir žindymo laikotarpis 

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su savo gydytoju arba vaistininku.

Nėštumas

Nėštumo laikotarpiu Geroxynal būtina kiek įmanoma vengti vartoti. Jei oksikodono nėštumo laikotarpiu vartojama ilgai, naujagimiui gali atsirasti vartojimo nutraukimo (abstinencijos) simptomų. Jeigu oksikodono vartojama gimdymo laikotarpiu, naujagimiui gali pasireikšti kvėpavimo slopinimas (retas ir paviršutiniškas kvėpavimas).

Žindymas

Gydymo Geroxynal metu žindymą būtina nutraukti. Oksikodono patenka į žindyvės pieną. Ar naloksono patenka į žindyvės pieną, nežinoma. Dėl to pavojaus žindomam kūdikiui paneigti negalima, ypač jei buvo vartojamos kartotinės Geroxynal dozės.

Vairavimas ir mechanizmų valdymas

Šis vaistas gali paveikti Jūsų gebėjimą vairuoti ir valdyti mechanizmus, nes gali sukelti mieguistumą arba svaigulį. Toks poveikis labiausiai tikėtinas gydymo pradžioje, padidinus dozę ar Geroxynal pradėjus vartoti vietoj kitokio vaisto. Pradėjus vartoti stabilią dozę, toks poveikis turi išnykti.

Šio vaisto vartojimas buvo susijęs su mieguistumu ir staigaus užmigimo epizodais. Jeigu Jums pasireiškia toks šalutinis poveikis, vairuoti ir valdyti mechanizmų negalite. Apie tai turite pasakyti gydytojui.

Pasitarkite su gydytoju arba vaistininku, jeigu nesate tikri, kad vartojant šį vaistą galite saugiai vairuoti.

Geroxynal sudėtyje yra laktozės (tinka tik Geroxynal 5 mg/2,5 mg ir 10 mg/5 mg)
Jeigu gydytojas yra Jums sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto vienoje tabletėje yra mažiau kaip 1 mmol (23 mg) natrio, t.y. jis beveik neturi reikšmės. 


1. Kaip vartoti Geroxynal

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Jeigu vartojant vieno stiprumo tabletes negalima pasiekti tinkamos dozės, reikia pasirinkti kitokio stiprumo tabletes.

Prieš paskirdamas gydymą ir reguliariai gydymo metu, gydytojas su Jumis aptars, ko galite tikėtis vartodami Geroxynal, kada ir kiek ilgai reikia jo vartoti, kada kreiptis į gydytoją, ir kada reikia jo vartojimą nutraukti (žr. taip pat sk. „Nustojus vartoti Geroxynal“).

Toliau nurodytos įprastinės dozės, jei gydytojas nenurodė kitaip:

Skausmo malšinimas

Suaugusieji

Įprastinė pradinė dozė yra 10 mg oksikodono hidrochlorido ir 5 mg naloksono hidrochlorido vartojant kas 12 valandų.

Gydytojas nuspręs, kokią dozę turite kasdien vartoti ir kaip bendra paros dozė bus išskirstyta į rytinę ir vakarinę dozes. Be to, gydytojas nuspręs, ar gydymo metu reikia koreguoti dozę, atsižvelgdamas į skausmo lygį ir individualų jautrumą. Turite vartoti mažiausią dozę, reikalingą skausmui malšinti. Jeigu Jūs jau buvote gydomi opioidais, gydymas Geroxynal gali būti pradėtas didesne doze.

Didžiausia paros dozė yra 160 mg oksikodono hidrochlorido ir 80 mg naloksono hidrochlorido. Jeigu Jums reikia didesnės dozės, gydytojas gali papildomai skirti vartoti oksikodono be naloksono. Vis dėlto didžiausia oksikodono paros dozė negali būti didesnė kaip 400 mg. Palankus naloksono poveikis tuštinimuisi gali susilpnėti, jei papildomai vartojama oksikodono be naloksono.

Jei tarp dozių vartojimo pasireiškia skausmas, gali reikėti papildomai pavartoti greito poveikio vaisto nuo skausmo. Geroxynal tam netinka. Pasitarkite su gydytoju.

Jei manote, kad Geroxynal veikia per stipriai ar per silpnai, pasitarkite su gydytoju arba vaistininku.

Senyvi pacientai
Dažniausiai senyviems pacientams, kurių inkstų ir (arba) kepenų funkcija yra normali, dozės koreguoti nereikia.

Kepenų ar inkstų funkcijos sutrikimas

Jeigu Jums yra inkstų ar lengvų kepenų sutrikimų, gydytojas gali skirti mažesnę dozę. Jei yra vidutinio sunkumo ar sunkių kepenų veiklos sutrikimų, Geroxynal vartoti negalima (taip pat žr. 2 skyrių „Geroxynal vartoti negalima“ bei „Įspėjimai ir atsargumo priemonės“).

Vartojimas vaikams ir paaugliams

Tyrimų, kurie patvirtintų, jog Geroxynal poveikis vaikams ir paaugliams yra tinkamas ir jiems šį vaistą vartoti saugu, neatlikta. Dėl to jaunesniems kaip 18 metų pacientams šio vaisto vartoti nerekomenduojama.

Vartojimo metodas

Vartoti per burną.

Tabletes nurykite sveikas, užgerdami stikline vandens. Tabletes galima vartoti valgant arba nevalgius. Vaistas vartojamas kas 12 valandų pagal nustatytą grafiką. Pavyzdžiui, jeigu tabletę išgeriate 8 valandą ryte, kitą tabletę reikia gerti 8 valandą vakare. Tablečių negalima dalyti, laužyti, kramtyti ar traiškyti.
Geroxynal yra pailginto atpalaidavimo tabletė, tai reiškia, kad veikliosios medžiagos išsiskiria per ilgą laikotarpį. Jų poveikis trunka 12 valandų.

Lizdinės plokštelės atidarymo instrukcija
Šis vaistas teikiamas perforuotomis vaikų sunkiai atidaromojoje pakuotėje. Pailginto atpalaidavimo tabletę iš lizdinė plokštelės išspauskite stipriai spausdami.

Vartojimo trukmė

Geroxynal negalima vartoti ilgiau nei reikia. Jei Geroxynal vartojate ilgai, gydytojas reguliariai tikrins, ar Jums vis dar reikalingas toks gydymas.

Ką daryti pavartojus per didelę Geroxynal dozę?

Jei pavartojote didesnę nei skirta dozę, apie tai turite nedelsdami informuoti gydytoją.

Perdozavimas gali sukelti:
· akių vyzdžių sumažėjimą;
· retesnį ir paviršutiniškesnį kvėpavimą nei tikėtina (kvėpavimo slopinimą);
· apsnūdimą arba sąmonės netekimą;
· mažą raumenų tonusą (hipotoniją);
· suretėjusį pulsą;
· kraujospūdžio sumažėjimą;
· galvos smegenų ligą (toksinę leukoencefalopatiją).

Sunkiais atvejais gali pasireikšti sąmonės netekimas (koma), skysčių susikaupimas plaučiuose ir kraujotakos nepakankamumas, kurie gali būti mirtini.

Turite vengti situacijų, kai reikalingas budrumas, pvz., vairuoti.

Pamiršus pavartoti Geroxynal

Jeigu pamiršote arba pavartojote mažesnę dozę nei skirta, poveikis gali nepasireikšti.
Jeigu pamiršote išgerti dozę, prašau laikytis tokių nurodymų:
· jeigu kitą įprastinę dozę reikia gerti po 8 valandų ar vėliau: nedelsdami išgerkite praleistą dozę ir kitą dozę gerkite įprastu metu.
· jeigu kitą įprastinę dozę reikia išgerti greičiau nei per 8 valandas: išgerkite praleistą dozę ir kitą dozę išgerkite dar po 8 valandų. Po to stenkitės grįžti prie įprasto vartojimo (pvz., 8 valandą ryte ir 8 valandą vakare).

Negalima gerti daugiau kaip vienos dozės bet kuriuo 8 valandų laikotarpiu.
Negalima vartoti dvigubos dozės norint kompensuoti praleistą dozę.

Nustojus vartoti Geroxynal

Nenutraukite Geroxynal vartojimo iš pradžių nepasitarę su gydytoju.

Jei tolesnio gydymo nebereikia, gydytojas patars, kaip laipsniškai mažinti paros dozę. Taip išvengsite abstinencijos simptomų, pvz., neramumo, prakaitavimo priepuolių ir raumenų skausmo, pasireiškimo.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Svarbus šalutinis poveikis arba požymiai, į kuriuos reikia atkreipti dėmesį, ir ką daryti jiems pasireiškus:
Jeigu atsirado šių simptomų, nutraukite Geroxynal vartojimą ir kreipkitės į gydytoją arba artimiausios ligoninės skubios pagalbos skyrių:
· kai kvėpavimas tampa retesnis ir paviršutiniškesnis nei tikėtina (kvėpavimo slopinimas). Dažniausiai toks Geroxynal poveikis pasireiškia senyviems ir silpniems pacientams; 
· labai sumažėjęs kraujospūdis jautriems opioidams pacientams;
· veido, liežuvio, ryklės patinimas, pasunkėjęs rijimas, dilgėlinė, pasunkėjęs kvėpavimas ir kraujospūdžio staigus kritimas (anafilaksinė reakcija).
Toliau išvardytas šalutinis poveikis pasireiškė žmonėms, vaisto vartojusiems skausmui malšinti

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· Pilvo skausmas, nevirškinimas, vidurių užkietėjimas, viduriavimas, dujos pilve,
· burnos džiūvimas,
· vėmimas, pykinimas,
· apetito sumažėjimas iki jo netekimo,
· svaigulio ar sukimosi pojūtis, vertigo,
· galvos skausmas,
· paraudimas su karščio pojūčiu, prakaitavimas,
· bendrasis silpnumas, nuovargis arba išsekimas,
· odos niežėjimas, odos reakcijos ar išbėrimas,
· mieguistumas, apkvaitimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· Pilvo tempimas,
· nenormalios mintys,
· nerimas, minčių susipainiojimas, depresija, nervingumas, sunkumas sukaupti dėmesį,
· krūtinės spaudimas, ypač jei jau sergate išemine širdies liga, krūtinės skausmas,
· kraujospūdžio sumažėjimas, kraujospūdžio padidėjimas,
· abstinencijos simptomai, pvz., susijaudinimas,
· apalpimas, 
· juntamas širdies plakimas,
· tulžies nutekėjimo sutrikimo sukelti diegliai,
· bloga bendroji savijauta,
· skausmas,
· plaštakų, kulkšnių ar pėdų patinimas,
· kalbos sutrikimas,
· drebulys,
· kvėpavimo pasunkėjimas,
· neramumas,
· šaltkrėtis,
· kepenų fermentų aktyvumo padidėjimas,
· gleivių tekėjimas iš nosies,
· kosulys,
· padidėjęs jautrumas ar alerginės reakcijos,
· kūno svorio sumažėjimas,
· traumų sukelti sužalojimai,
· sustiprėjęs staigus noras šlapintis,
· raumenų mėšlungis, raumenų trūkčiojimai, raumenų skausmas,
· regos sutrikimas,
· epilepsiniai traukuliai (ypač asmenims, kurie jau serga epilepsija pasireiškiančiu sutrikimu ar turi polinkį į traukulių pasireiškimą).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
· Pulso padažnėjimas,
· dantų pokyčiai,
· kūno svorio padidėjimas,
· žiovulys.

Dažnis nežinomas (negali būti apskaičiuotas pagal turimus duomenis)
· Euforinė nuotaika,
· stiprus mieguistumas,
· erekcijos funkcijos sutrikimas,
· košmariški sapnai,
· haliucinacijos,
· paviršutiniškas kvėpavimas,
· šlapinimosi pasunkėjimas,
· dilgčiojimas plaštakose ir pėdose,
· raugėjimas.

Veiklioji medžiaga oksikodono hidrochloridas, vartojama be naloksono hidrochlorido, sukelia toliau išvardytą papildomą šalutinį poveikį:

Kvėpavimo sutrikimai, pvz., retesnis ir paviršutiniškesnis nei tikėtina kvėpavimas (kvėpavimo slopinimas), akių vyzdžių sumažėjimas, raumenų mėšlungis ir kosulio reflekso susilpnėjimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· Nuotaikos pokytis ir asmenybės pokyčiai (pvz., depresija, labai stiprus laimės pojūtis),
· sumažėjęs aktyvumas, padidėjęs aktyvumas,
· šlapinimosi pasunkėjimas,
· žagsėjimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· Gebėjimo susikaupti pablogėjimas, susijaudinimas,
· migrena,
· nenormalus skonio pojūtis,
· padidėjęs raumenų tonusas, nevalingi raumenų susitraukimai,
· priklausomybė nuo vaisto, pripratimas prie vaisto,
· žarnyno nepraeinamumas,
· odos sausumas, paraudinimas,
· sumažėjęs jautrumas skausmui ar prisilietimui,
· nenormali koordinacija,
· balso pokyčiai (disfonija),
· vandens susilaikymas,
· klausos pablogėjimas,
· burnos opos, dantenų skausmas,
· rijimo pasunkėjimas,
· suvokimo sutrikimai (pvz., haliucinacijos, derealizacija),
· sumažėjęs lytinis potraukis,
· dehidratacija, troškulys.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
· Išbėrimas su niežėjimu (dilgėlinė),
· paprastoji pūslelinė,
· padidėjęs apetitas,
· juodos (deguto spalvos) išmatos,
· kraujavimas iš dantenų.

Dažnis nežinomas (negali būti apskaičiuotas pagal turimus duomenis)
· Miego apnėja (kvėpavimo sustojimas miego metu),
· ūminė išplitusi alerginė reakcija (anafilaksinė reakcija),
· menstruacijų nebuvimas,
· tulžies tekėjimo sutrikimai,
· ilgalaikis Geroxynal vartojimas nėštumo laikotarpiu gali sukelti naujagimiui gyvybei pavojingus vartojimo nutraukimo simptomus. Tokie vaiko simptomai yra dirglumas, padidėjęs aktyvumas ir nenormalus miegas, spigus riksmas, drebulys, vėmimas, viduriavimas ir nedidėjantis kūno svoris,
· žarnų rauko sutrikimas, galintis sukelti stiprų viršutinės pilvo srities skausmą (Odi (Oddi) rauko disfunkcija).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Geroxynal

Šį vaistą laikykite vaikams nepastebimoje ir nepasiekiamoje vietoje. Laikykite šį vaistą užrakintoje saugioje vietoje, kur kiti žmonės negali jo pasiekti. Jis gali sukelti rimtą žalą ir būti mirtinas žmonėms, jei nebuvo jiems paskirtas.

Ant dėžutės arba lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 C temperatūroje.

Vaistų negalima išmesti į kanalizaciją arba su buitinėmis atliekomis.
Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Geroxynal sudėtis
· Veikliosios medžiagos yra oksikodono hidrochloridas ir naloksono hidrochloridas.

Geroxynal 5 mg/2,5 mg 
Kiekvienoje pailginto atpalaidavimo tabletėje yra 5 mg oksikodono hidrochlorido, atitinkančio 4,5 mg oksikodono, ir 2,5 mg naloksono hidrochlorido (kaip 2,75 mg naloksono hidrochlorido dihidrato), atitinkančio 2,25 mg naloksono.

Geroxynal 10 mg/5 mg 
Kiekvienoje pailginto atpalaidavimo tabletėje yra 10 mg oksikodono hidrochlorido, atitinkančio 9 mg oksikodono, ir 5 mg naloksono hidrochlorido (kaip 5,5 mg naloksono hidrochlorido dihidrato), atitinkančio 4,5 mg naloksono.

Geroxynal 20 mg/10 mg 
Kiekvienoje pailginto atpalaidavimo tabletėje yra 20 mg oksikodono hidrochlorido, atitinkančio 18 mg oksikodono, ir 10 mg naloksono hidrochlorido (kaip 10,99 mg naloksono hidrochlorido dihidrato), atitinkančio 9 mg naloksono.

Geroxynal 30 mg/15 mg 
Kiekvienoje pailginto atpalaidavimo tabletėje yra 30 mg oksikodono hidrochlorido, atitinkančio 26,9 mg oksikodono, ir 15 mg naloksono hidrochlorido (kaip 16,485 mg naloksono hidrochlorido dihidrato), atitinkančio 13,5 mg naloksono.

Geroxynal 40mg/20 mg 
Kiekvienoje pailginto atpalaidavimo tabletėje yra 40 mg oksikodono hidrochlorido, atitinkančio 36 mg oksikodono, ir 20 mg naloksono hidrochlorido (kaip 21,98 mg naloksono hidrochlorido dihidrato), atitinkančio 18 mg naloksono.

· Pagalbinės medžiagos yra
· Tabletės branduolys: polivinilacetatas, povidonas K 30, natrio laurilsulfatas, silicio dioksidas, mikrokristalinė celiuliuliozė, laktozė monohidratas (Geroxynal 5 mg/2,5 mg ir 10 mg/5 mg tabletėse), koloidinis bevandenis silicio dioksidas, magnio stearatas.
· Tabletės plėvelė: iš dalies hidrolizuotas polivinilo alkoholis, makrogolis 3350, titano dioksidas (E171), talkas, briliantinio mėlynojo FCF aliuminio dažalas (E133) (Geroxynal 5 mg/2,5 mg tabletėse), raudonasis geležies oksidas (E172) (Geroxynal 20 mg/10 mg ir Geroxynal 30 mg/15 mg tabletėse), geltonasis geležies oksidas (E172) (Geroxynal 30 mg/15 mg ir Geroxynal 40 mg/20 mg tabletėse), juodasis geležies oksidas (E172) (Geroxynal 30 mg/15 mg tabletėse).

Geroxynal išvaizda ir kiekis pakuotėje

Geroxynal yra pailginto atpalaidavimo tabletės; tai reiškia, kad veiklioji medžiaga išsiskiria per ilgesnį laiką. Vaisto veikimas trunka 12 valandų.

Geroxynal 5 mg/2,5 mg pailginto atpalaidavimo tabletės yra šviesiai mėlynos, apvalios, abipus išgaubtos, plėvele dengtos pailginto atpalaidavimo tabletės, kurių vienoje pusėje įspausta „5“. 

Geroxynal 10 mg/5 mg pailginto atpalaidavimo tabletės yra baltos arba beveik baltos, apvalios, abipus išgaubtos, plėvele dengtos pailginto atpalaidavimo tabletės, kurių vienoje pusėje įspausta „10“.

Geroxynal 20 mg/10 mg pailginto atpalaidavimo tabletės yra šviesiai rožinės, apvalios, abipus išgaubtos, plėvele dengtos pailginto atpalaidavimo tabletės, kurių vienoje pusėje įspausta „20“.

Geroxynal 30 mg/15 mg pailginto atpalaidavimo tabletės yra rudos, apvalios, abipus išgaubtos, plėvele dengtos pailginto atpalaidavimo tabletės, kurių vienoje pusėje įspausta „30“. 

Geroxynal 40 mg/20 mg pailginto atpalaidavimo tabletės yra geltonos, apvalios, abipus išgaubtos, plėvele dengtos pailginto atpalaidavimo tabletės, kurių vienoje pusėje įspausta „40“. 

Lizdinių plokštelių pakuotėse yra 7, 10, 14, 20, 28, 30, 50, 56, 60, 98 arba 100 pailginto atpalaidavimo tablečių.
Gali būti tiekiamos ne visų dydžių pakuotės.

Registruotojas ir gamintojas

G.L. Pharma GmbH
Schlossplatz 1
8502 Lannach
Austrija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „GL Pharma Vilnius“
Tel. + 370 5 2610705
El. paštas: office@gl-pharma.lt

Šis vaistas Europos ekonominės erdvės valstybėse narėse registruotas tokiais pavadinimais:
Austrija: Oxylanox
Lenkija: Oxylaxon
Švedija, Vokietija: Oxycodon/Naloxon G.L
Čekija, Slovakija: Oxycomp
Estija, Latvija: Geroxynal


Šis pakuotės lapelis paskutinį kartą peržiūrėtas 2025-05-28.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.




